Villalazán

Villalazán [bijlalaZAN] estas municipo de la provinco Zamoro, en la regiono Kastilio-Leono, Hispanio. Ĝi apartenas al komarko Tierra del Vino en la sudo de la provinco. Villalazán estas tradukebla etimologie al Ruĝĉevalurbo. 

Ĝia municipa teritorio estas formata de unusola loĝloko, okupas totalan areon de 12,08 km² kaj laŭ la demografia informo de la municipa censo fare de la INE en 2021, ĝi havis 429 loĝantojn. Ĝi perdis ĉirkaŭ 300 loĝantojn el la komenco de la 20-a jarcento pro la migrado el ruraj zonoj al urboj. Ĝi distas nur 8 km de Zamoro, provinca ĉefurbo, kaj limas norde kun la rivero Duero, sude kun Madridanos, oriente kun Toro, kaj okcidente kun Villaralbo. 

Estas romiaj restaĵoj, sed la setlejo mem fondiĝis en la 12-a jarcento, plej verŝajne sur araba aŭ mozaraba prasetlejo. En postaj jarcentoj suferis pro militoj kaj ĉefe dum la Hispana Milito de Sendependigo. Ĝi ŝanĝis sian lokon por eviti inundojn.

La tradiciaj agrikulturo (cerealoj, legomoj, vitoj) kaj brutobredado (bovoj kaj ŝafoj) lastatempe iom dekadencis, sed pluas. Lastatempe kultura kaj rura turismo plie ekgravis (arkeologia zono de romia kampadejo). 

 Vidu ankaŭ 
 Municipoj de Provinco Zamoro

Kategorio:Municipoj de la provinco Zamoro